o stališču, ki se v imenu Evropske unije zastopa v Pododboru za sanitarne in fitosanitarne zadeve, ustanovljenem s Sporazumom o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani

OBRAZLOŽITVENI MEMORANDUM

1.Predmet urejanja predloga

Ta predlog se nanaša na sklep o stališču, ki se zastopa v imenu Unije v Pododboru EU-Ukrajina za sanitarne in fitosanitarne ukrepe v zvezi s predvidenim sprejetjem sklepa o spremembi Priloge V k Sporazumu o pridružitvi.

2.Ozadje predloga

2.1.Sporazum o pridružitvi

Cilj Sporazuma o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (v nadaljnjem besedilu: Sporazum) je vzpostaviti pogoje za okrepljene gospodarske in trgovinske odnose, ki Ukrajino vodijo v postopno vključevanje v notranji trg EU, vključno z oblikovanjem poglobljenega in celovitega območja proste trgovine, kot ga določa naslov IV (Trgovina in z njo povezane zadeve) Sporazuma, ter podpreti ukrajinska prizadevanja, da dokonča prehod na delujoče tržno gospodarstvo, med drugim s postopnim približevanjem njene zakonodaje zakonodaji Unije. Sporazum je začel veljati 1. septembra 2017.

2.2.Pododbor za sanitarne in fitosanitarne ukrepe

Pododbor za sanitarne in fitosanitarne ukrepe pomaga Pridružitvenemu odboru v trgovinski sestavi, da doseže cilje iz člena 59 o olajšanju trgovanja s primarnimi proizvodi, za katere veljajo sanitarni in fitosanitarni ukrepi, pri čemer se varuje življenje ali zdravje ljudi, živali in rastlin. Pododbor za sanitarne in fitosanitarne ukrepe sprejme sklepe, mnenja, priporočila, poročila in skupne ukrepe, kot je določeno v členu 74 Sporazuma. Pododbor za sanitarne in fitosanitarne ukrepe odločitve sprejema v soglasju s pogodbenicama.

2.3.Predvideni akt Pododbora za sanitarne in fitosanitarne ukrepe

Pododbor za sanitarne in fitosanitarne ukrepe sprejme sklep o spremembi Priloge V k Sporazumu, v kateri je naveden pravni red Unije, kateremu namerava Ukrajina približati svojo zakonodajo na področju sanitarnih in fitosanitarnih ukrepov ter ukrepov za dobro počutje živali, kot je določeno v členu 64 Sporazuma. Ukrajina je junija 2016 Komisiji predložila seznam (celovito strategijo). Na podlagi tega seznama je bil sprejet Sklep Sveta (EU) 2017/1391 o stališču, ki se v imenu Evropske unije zavzame v Pododboru za sanitarne in fitosanitarne ukrepe. Vendar sklep Pododbora za sanitarne in fitosanitarne ukrepe ni bil nikoli sprejet, ker je Ukrajina kmalu zatem napovedala, da so potrebna številna pojasnila in spremembe seznama, kot sta vključitev nekaterih zakonodajnih aktov in pojasnitev rokov za sprejetje. Po dodatnih izmenjavah in pojasnilih med Komisijo in Ukrajino o seznamu v letu 2018 je bilo doseženo tehnično soglasje o revidiranem seznamu. Ukrajina je revidirani seznam predložila oktobra 2018.

3.Stališče, ki se zastopa v imenu Unije

Stališče, ki se zastopa v imenu Unije, je namenjeno spremembi Priloge V k Sporazumu, v kateri je naveden pravni red Unije, kateremu namerava Ukrajina približati svojo zakonodajo na področju sanitarnih in fitosanitarnih ukrepov ter ukrepov za dobro počutje živali, kot je določeno v členu 64 Sporazuma.

Sklep je pravni instrument, ki določa stališče Unije, ki se v njenem imenu zastopa v Pododboru za sanitarne in fitosanitarne ukrepe.

Ta sklep izvaja skupno trgovinsko politiko Unije v odnosu do države vzhodnega partnerstva na podlagi določb navedenega sporazuma o pridružitvi.

Sklep Sveta bo prav tako razveljavil Sklep Sveta (EU) 2017/1391, saj se seznam, sprejet z navedenim sklepom, spremeni in nadomesti s seznamom, priloženim temu sklepu.

4.Pravna podlaga

4.1.Postopkovna pravna podlaga

4.1.1.Načela

V členu 218(9) Pogodbe o delovanju Evropske unije (PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.